Desværre er der ikke andre, som har sagt det, og så må vi selv komme ud og sige det: Information er udstødt i DR’s gengivelse af danmarkshistorien.

Vi blev grundlagt af modstandsfolk, vi udkom illegalt under besættelsen, og vi var en del af modstandskampen. Dengang var vi ovenikøbet en borgerlig avis. Og vi blev ikke nævnt med et ord i tv-serien! Fuldstændig forbigået.

Vi kunne have stået sammen med de borgerlige, som i denne uge helt uden frygt for at blive til grin har klaget over, at de røde blev fremhævet i DR’s historieskrivning fra 1945 til 1989.

Måske kunne vi have klaget til officielle instanser.

Vi er et borgerligt offer.

Men vi har også lært af de gamle borgerlige kulturkritikere. Meget endda. Og vi kan kun anbefale de politikere, der nu vil have programmet fjernet, genindspillet eller DR beskåret, at læse nogle borgerlige debatbøger.

De røde var hovedpersonerne

For eksempel Henning Fonsmark, som var chefredaktør på Berlingske Tidende og Børsen. Han redegjorde i Historien om den danske utopi for, hvordan idédebatten og den politiske kultur gennem næsten et halvt århundrede var præget af en alliance mellem højskolefolk, venstreorienterede, kulturradikale og socialdemokrater. De røde havde den bløde magt og den politiske indflydelse.

Eller de rasende borgerlige skulle læse Anders Fogh Rasmussens bog om minimalstaten og Søren Krarups samlede værker om humanismens dominans i dansk åndsliv. Krarup og Fogh Rasmussen kaldte valget i 2001 for et systemskifte, fordi de mente, at den danske velfærdsstat var et system af socialdemokratisme, humanisme og kulturradikalisme.

Deres kulturkamp var jo netop et opgør med de rødes meningstyranni og politiske magt. Det var derfor, de borgerlige engang var imod velfærdsstaten. De klagede over formynderiet og slavestaten. Og når de borgerlige i dag har ændret holdning til velfærdsstaten, er det ikke nødvendigvis, fordi de er blevet klogere, men fordi det er lykkedes dem at forandre den og præge den med borgerlig politik, konservative ideer og økonomisk liberalisme. Velfærdsstaten er blevet borgerlig.

Det, vi ikke forstår her på avisen, er, at de borgerlige først leverer en overbevisende kritik af velfærdsstaten, som beklager Socialdemokratiets magt, de kulturradikales herredømme og venstrefløjens pædagogik, for derefter at klage, når DR laver et afsnit af Historien om Danmark, som gør socialdemokrater, arbejderbevægelsen og en kvinde, der er vigtigere som feminist end som kommunist, til hovedpersoner. DR bekræfter jo bare det, som Fonsmark & Co. beklagede: De røde var hovedpersonerne.

DR’s serie bekræfter den borgerlige kulturkritik

De borgerlige kunne have glædet sig over DR’s fortælling af historien: Der er ikke nogen fascination af stalinismen eller flirt med tanker om, at USA og Sovjetunionen var slemme stormagter begge to. DR beskriver det som en befrielse, at de allierede efter Anden Verdenskrig nåede frem til Danmark, før de røde fra øst. Og serien forklarer, at USA hjalp os med at blive det frie land, vi gerne ville være. Marshallhjælpen fra Amerika var med til at skabe grunden for velfærdsstaten, vi blev en del af Vesten, og det skal vi være lykkelige for.

De borgerlige kunne også have glædet sig over, at de ikke fik den kulturradikale fortælling om ’kolonihavementaliten’, ’ligusterfascismen’ i forstæderne og det bevidstløse forbrugersamfund. Der er i serien ingen moralsk fordømmelse af den nye tids goder. Kolonihaverne udlægges som et sted, hvorfra der blev ført frihedskamp mod nazismen, og hvor arbejderne blev frie og selvbestemmende.

Billederne fra villavejene er ikke portrætter af bevidstløse småborgere, men derimod glimt af frigjorte mennesker i kulørt tøj, som holder fest og spiller trompet. Den middelklasse, som blev etableret i 1960’erne, bliver ikke beskrevet som et politisk forfald ned i egoistisk, åndløs forbrugerlykke. I sin gengivelse af historiens magtforhold bekræfter DR’s serie den borgerlige kulturkritik, og i det fortællende blik gentager DR opgøret med den kulturradikale kulturkritik.

De borgerlige klager, når de taber, men åbenbart også, når de har vundet. Og vi må erkende, at vi ikke længere kan overlade krænkelseskulturen til dem, for det er os på Information, som er det dobbelte offer her: I DR’s danmarkshistorie blev vores avis hverken nævnt som borgerlig modstandsavis under besættelsen eller som venstreorienteret organ for ungdomsoprøret.